## Odluka o objavi obrasca izvješća s podacima o imovini i stalnim prihodima dužnosnika te imovini bračnog druga i malodobne djece dužnosnika

### NN 105/2004 (28.7.2004.), Odluka o objavi obrasca izvješća s podacima o imovini i stalnim prihodima dužnosnika te imovini bračnog druga i malodobne djece dužnosnika

# POVJERENSTVO ZA ODLUČIVANJE O SUKOBU INTERESA

if !supportEmptyParas endif

2028

Na osnovi članka 7. stavak 4. Zakona o
sprječavanju sukoba interesa u obnašanju javnih dužnosti (»Narodne novine«,
Službeni list RH br. 163/2003, 94/2004), Povjerenstvo za odlučivanje o sukobu
interesa na sjednici održanoj 20. srpnja 2004. donijelo je

## ODLUKU

### O OBJAVI OBRASCA IZVJEŠĆA S PODACIMA O IMOVINI I STALNIM PRIHODIMA DUŽNOSNIKA TE IMOVINI BRAČNOG DRUGA I MALODOBNE DJECE DUŽNOSNIKA

Članak 1.

Obrazac izvješća s podacima o imovini i stalnim
prihodima dužnosnika te imovini bračnog druga i malodobne djece dužnosnika (u
daljnjem tekstu: obrazac) prikazan je u posebnom grafičkom prilogu I uz ovu
Odluku. U prilogu II uz Odluku nalazi se Uputa za ispunjavanje obrasca.

Članak 2.

Grafički prilog 1 i Uputa
za ispunjavanje obrasca sastavni su dijelovi Odluke i objavljuju se u »Narodnim
novinama«.

Članak 3.

Dostavom popunjenog
obrasca Povjerenstvu za odlučivanje o sukobu interesa u roku koji je propisan
člankom 17. Zakona o izmjenama i dopunama Zakona o sprječavanju sukoba interesa
u obnašanju javnih dužnosti (»Narodne novine«, br. 94/2004), dužnosnici će
izvršiti obvezu iz članka 7. Zakona o sprječavanju sukoba interesa u obnašanju
javnih dužnosti (»Na­rod­ne novine«,
br. 163/2003, 94/2004), te ispu­niti preduvjete za primanje plaće.

Članak 4.

Ova odluka stupa na snagu danom objave u
»Narodnim novinama«.

Broj: SI-PP/01/04-1
Zagreb, 21. srpnja 2004.

Obnašatelj
dužnosti predsjednika
**Antun Kapraljević,** v. r.

Uputa za ispunjavanje
obrasca
Dužnosnikovog izvješća s podacima o imovini i stalnim prihodima, te imovini
bračnog druga i malodobne djece dužnosnika

 1.   Podatke u obrazac valja unositi čitko,
štampanim slovima. Podaci ne smiju biti unošeni olovkom, prepravljani, križani
ili na drugi način uneseni neuredno i nepotpuno.

 2.   Smatrat
će se da ne postoje osobe, činjenice, okolnosti i drugo, u onim rubrikama, koje
je dužnosnik ostavio nepopunjenima.

 3.   Svojim
potpisom na popunjenom obrascu dužnosnik jamči da su podaci koje je unio u
obrazac istiniti i potpuni te da su u obrascu navedeni svi podaci o njegovoj
imovini i stalnim prihodima te imovini njegova bračnog druga i malodobne djece.

 4.   U
tekstu upute koji slijedi, navedene su skupine rubrika i sve pojedinačne
rubrike upute.

       Nakon naziva svake pojedinačne rubrike,
slijedi kratka uputa o njezinu ispunjavanju.

 5.
  U skupinu rubrika označenim brojem I
upisuju se osobni podaci dužnosnika.

       Skupina sadrži sljedeće rubrike:

       a)
– »ime«, »prezime« i »datum rođenja« – puno ime i prezime te puni datum rođenja

       b)
– »MBG« – matični broj građana

       c)
– stručna sprema/znanstveni stupanj i zvanje – formalno priznata stručna sprema
(npr. SSS), znanstveni stupanj (npr. mr. sc.) odnosno stupanj kvalifikacije
(npr. KV), te odgo­varajuće zvanje stečeno po završetku obrazovanja.

       d) – »stranačka pripadnost« – oznaka
stranke kojoj dužnosnik pripada ili činjenica stranačke nepripadnosti.

       e) – »prebivalište« (naselje) i »adresa«
(ulica i kućni broj) – ime mjesta, ulice te broj, koji su istovjetni podacima u
službenoj evidenciji Ministarstva unutarnjih poslova.

       f) – »bračni status« – unosi se podatak
oženjen/udana ili neoženjen/neudana.

       g) – »telefon«, »osobni mobitel«, »osobni
faks« i »osobni e:mail« – unose se aktualni brojevi

       h) – »broj djece« – ukupan broj bračne i
izvanbračne djece

       i)
– »ime (izvan) bračnog druga« – ime bračnog druga, prezime bračnog druga ako je
različito od prezimena dužnosnika te ime i prezime izvanbračnog druga.

       j)
– »ime djeteta/djece« – imena bračne i izvanbračne djece, te prezime djeteta
koje je različito od dužnosnikovog prezimena.

       k)
– »boravište (naselje)«, »adresa (ulica i broj)« – ime mjesta i adresa na kojoj
dužnosnik boravi, a različiti su od adrese prebivališta.

       l) – »osobni tel.« – aktualni broj u
mjestu boravišta

 6.   U skupinu rubrika pod brojem II upisuje se
dužnost ili dužnosti, koje obavlja dužnosnik.

       Skupina sadrži sljedeće rubrike:

       a) – »dužnost« – službeni naziv
dužnosničkog mjesta

       b) – »institucija« – službeni naziv
tijela, u kojem dužnosnik obavlja dužnost.

       c) – »sjedište ureda« i »ulica i k. broj«
– mjesto i službena adresa tijela, u kojem dužnosnik obavlja dužnost

       d) – »početak mandata« – puni datum
formalnog stupanja na dužnost

       e) – »službeni mobitel«, »faks u uredu«,
»telefon u uredu« i »službeni e-mail« – aktualni brojevi

 7.   U skupini rubrika pod brojem III unose se
podaci o imovini i prihodima dužnosnika/ce.

       Skupina sadrži sljedeće točke:

**Točka 1. »nekretnine**«
sa sljedećim rubrikama:

       a) »nekretnina« – vrsta nekretnine (npr.
kuća, stan, zemljište)

       b)
»površina« – u uobičajenim mjernim jedinicama (npr. 70 m2)

       c)
»mjesto i adresa« – mjesto i adresa stambenog i drugog odgovarajućeg objekta te
k.o., zk.ul., i zk.č. zemljišta i druge odgovarajuće nekretnine.

       d)
»vrijednost« – aktualna tržišna vrijednost nekretnine

       e)
»omjer vl.« – činjenica suvlasništva i udio

       f)
»teret« – stvarnopravni tereti na nekretnini (npr. hipoteka)

**Točka
2. »pokretnine** (vozila, plovila, zrakoplovi) u vlasništvu« sa
sljedećim rubrikama:

       a)
»naziv vozila plovila i dr.« – vrsta vozila, plovila i dr.

       b)
»marka/tip« – ime proizvođača i ime serije proizvodnje (npr. ford–fiesta).

       c)
»godina proizvodnje« – upisuje se godina, navedena u službenoj evidenciji
MUP-a.

       d) »vrijednost« – aktualna tržišna
vrijednost.

       e) »leasing/kredit« – upisati eventualnu
činjenicu leasinga ili kredita.

**Točka 3. »ostale pokretnine**
(umjetnine, ušteđevina, potraživanja, vrijednosni papiri i sl.)« sa sljedećim
rubrikama:

       a) »naziv pokretnine« – vrsta pokretnine
(npr. ušteđevina). Podaci o novčanoj štednji unose se, ako iznos štednje
premašuje jednogodišnji iznos neto plaće dužnosnika.

       b)
»vrijednost« – aktualna tržišna vrijednost

**Točka
4. »udjeli u trgovačkim društvima«,** sa sljedećim
rubrikama:

       a)
»naziv trg. društva«, »sjedište« i »MBS« – naziv društva, sjedište i matični
broj subjekta, kako su navedeni u registru nadležnog trgovačkog suda.

       b)
»% udjela/br. dionica« – poslovni udio u društvu s ograničenom odgovornošću,
navedenom u ugovoru društva ili u izjavi o osnivanju odnosno podatak o broju
dionica u dioničkom društvu navedenom u statutu dioničkog društva i knjizi
dionica.

       c)
»nominalna vrijednost« – ukupna vrijednost poslovnog udjela u društvu s
ograničenom odgovornošću odnosno ukupna vrijednost dionica u dioničkom društvu.

       d)
»prijenos prava na« – ime osobe, na koju su eventualno prenesena vlasnička
prava dužnosnika u dotičnom trgovačkom društvu ugovorom o prijenosu poslovnog
udjela odnosno ugovorom o prijenosu dionica.

**Točka
5.** **»plaća= ——————— (neto)«** – iznos plaće isplaćene u
mjesecu koji prethodi mjesecu u kojem se podnosi izvješće. Bruto plaća umanjena
za doprinose iz plaće, poreze i prirez.

**Točka
6.** **»dohodak«** (obrtnička djelatnost, djelatnost
slobodnih zanimanja, djelatnost obiteljskog gospodarstva ili sl.) – sa
sljedećim rubrikama:

       a)
»djelatnost« – vrsta djelatnosti, uz pobližu naznaku (npr. obrtnik-zlatar)

       b)
»dohodak« – za prethodno kalendarsko razdoblje tj. prethodnu godinu.

       c)
»razlika plaće da/ne« – činjenica primanja odnosno neprimanja iznosa razlike
između mjesečnog iznosa plaće dužnosnika i iznosa dohotka utvrđenog na
mjesečnoj osnovi.

       d)
»iznos« – visina razlike iz rubrike (c)

**Točka
7.** **»primici od – drugih djelatnosti – imovine – kapitala«**
sa sljedećim rubrikama

       a) – rubrika ispod toč. 7. – vrsta
primitka – **(primici od drugih djelatnosti:** – predstavnička izvršna
tijela, nadzorni odbori trgovačkih društava, upravni odbori i upravna vijeća,
povjerenstva i autorske djelatnosti); – **(primici od imovine:** – najam i
zakup nekretnina, najam i zakup pokretnina, iznajmljivanje stanova, soba i
postelja putnicima i turistima); i – **(primici od kapitala:** – po osnovi
dividendi, udjela u dobiti, u kapitalu i od kamata).

       b)
– iznos – za prethodnu godinu

**Točka
8. »primici od imovinskih prava** (autorskih, patentnih
i sl. prava intelektualnog i industrijskog vlasništva)« – sa sljedećim
rubrikama:

       a) »vrsta prihoda« – vrsta prava na
temelju kojeg se prihod stječe, uz pobližu identifikacijsku naznaku (npr.
nositelj patenta, žiga, industrijskog dizajna, upisan u registar Državnog
zavoda za intelektualno vlasništvo).

       b) »iznos« – za prethodno kalendarsko
razdoblje tj. za prethodnu godinu.

 8.   U skupinu rubrika pod brojem IV unose se
podaci o drugim poslovima dužnosnika.

       Skupina sadrži sljedeće točke:

**Točka 1. »druga javna dužnost/i«**
sa sljedećim rubrikama:

       a) »dužnost« – naziv dužnosničkog mjesta,
na koje je dužnosnik stupio nakon stupanja na prvu dužnost.

       b) »institucija« – službeni naziv tijela
državne ili druge javne vlasti, odnosno tijela s javnim ovlastima, u kojemu
dužnosnik obnaša svoju dužnost.

       c)
»vrijeme od – do« – puni datum vremena početka i event­u­alnog završetka
obnašanja dužnosti, sukladno formalnoj odluci.

       e) »suglasnost tijela koje ga je
imenovalo na javnu dužnost (DA/NE)« – postojanje ili izostanak činjenice
suglasnosti tijela, u kojemu je najprije počeo obnašati dužnost, na obnašanje
druge/drugih dužnosti.

**Točka 2. »članstvo u upravi ili nadzornim
odborima/tijelima«** (trg. društva, te znanstvena,
humanitarna, kulturna i sportska djelatnost)« – sa sljedećim rubrikama:

       a) »naziv trgovačkog društva«, »sjedište«
i »MBS« – navode se naziv trg. društva, matični broj subjekta i sjedište trg.
društva, u skladu s podacima navedenim u registru nadležnog trgovačkog suda.

       b) članstvo »od – do« – puni datum
početka i prestanka članstva, sukladnoodgovarajućem rješenju trgovačkog
suda.

       c) »naknada« – za prethodno kalendarsko
razdoblje tj. za prethodnu godinu.

**Toč. 3. »obavljanje znanstvene, nastavne
i kulturne djelatnosti«** – sa sljedećim rubrikama:

       a) »djelatnost« – službeni naziv radnog
mjesta u znanstvenoj, nastavnoj i kulturnoj ustanovi ili udruzi.

       b) »institucija« – službeni naziv
ustanove ili udruge s područja znanstvene, nastavne i kulturne djelatnosti.

       c) »uz naknadu (DA/NE)« – primanja
odnosno neprimanja naknade za rad.

       d) »iznos naknade« – visina naknade, u
posljednjem obračunskom periodu prije trenutka popunjavanja obrasca, uz naznaku
vremenskog perioda (npr. tromjesečna naknada).

**Toč. 4. »poslovi savjetnika pravnim ili
fizičkim osobama**« – sa sljedećim rubrikama:

       a) »DA/NE« – konstatirati obavlja li
dužnosnik navedene poslove i

       b) »iznos« – visina posljednje naknade i
naznaka posljednjeg obračunskog razdoblja

 9.   U rubriku označenu brojem V, Napomena,
upisuju se sve eventualne relevantne napomene za podatke navedene u prethodnim
rubrikama.

 10. U skupine rubrika VI i VII, Podaci o imovini
bračnog druga odnosno Podaci o imovini malodobnog djeteta/djece, upisuju se podaci
o imovini (izvan)bračnog druga i imovini malodobnog djeteta/djece, sukladno
uputama za ispunjavanje podataka, koje se odnose na dužnosnika.

       Zaključne napomene:

 a)   Dužnosnik
je obvezan u roku od 15 dana od primitka prijaviti Povjerenstvu radi evidencije
svaki prihod izvan redovite plaće i redovitih prihoda na koje ima pravo i o
kojima je izvijestio Povjerenstvo. Naknadne prijave o prihodima, osim prijave
na dan stupanja na dužnost, na dan bitne promjene i na dan prestanka dužnosti,
dužnosnik nije obvezan prijavljivati na obrascu dužnosnikovog izvješća, nego
dostavom relevantnih informacija Povjerenstvu.

 b)  Dužnosnik
ne smije biti član uprave trgovačkog društva tijekom obnašanja dužnosti, kao ni
tijekom 6 mjeseci po prestanku obnašanja dužnosti.

 c)   Dužnosnik
ne smije biti član nadzornog odbora trgovačkog društva tijekom obnašanja
dužnosti, kao ni tijekom 6 mjeseci po prestanku obnašanja dužnosti.

![](dodatni/349566.gif)

![](dodatni/349567.gif)

![](dodatni/349568.gif)
![](2028-0=dodatni/349569.gif)

Odluka, NN 105/2004-2028
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)